Štatistiku o migrácii a medzinárodnej ochrane používa Komisia na vypracúvanie pravidelných správ, návrhov v oblasti politiky, správ o vykonávaní vyžadovaných podľa základných aktov, ako aj analýzy politík. Napríklad výročná správa Európskej migračnej siete o prisťahovalectve a azyle poskytuje vecný prehľad hlavného vývoja v oblasti migrácie a medzinárodnej ochrany na úrovni EÚ aj na vnútroštátnej úrovni. Európska štatistika o migračných tokoch a stave obyvateľstva v členení podľa krajiny narodenia a občianstva je dôležitá pre publikácie ako napríklad „Special Supplement on Demographic Trends“ (Špeciálna príloha k demografickým trendom) v „EU Employment and Social Situation, Quarterly Review“ (Zamestnanosť a sociálna situácia v EÚ, štvrťročný prehľad).

Údaje (a metaúdaje) o migrácii za všetky štyri oblasti (migrácia, stav obyvateľstva, nadobudnutie občianstva; azyl; presadzovanie právnych predpisov týkajúcich sa prisťahovalectva; povolenia na pobyt) sú bezplatne dostupné na webovej stránke Eurostatu v rámci tém „Obyvateľstvo (demografia, migrácia a prognózy)“ a „Azyl a riadená migrácia“. Údaje sú zahrnuté do kompendií, ako napríklad Ročenka Eurostatu, ako aj do podrobných publikácií zameraných na osobitné témy spojené s migráciou. Od správy z roku 2012 Eurostat podporil používanie článkov zo Štatistiky v kocke (Statistics Explained), kde poskytuje viac informácií o štatistike, trendoch a ich výklade. Takéto články sa pripravujú a pravidelne aktualizujú v prípade všetkých údajov zbieraných podľa nariadenia.

Od správy z roku 2012 došlo k výraznému zlepšeniu v presnosti údajov, ktoré zasielajú členské štáty. Najmä v prípade štatistiky zostavovanej podľa článkov 4 – 7 nariadenia malo na presnosť štatistických údajov výrazný pozitívny vplyv zásadné prebudovanie administratívnych systémov na realizáciu azylových a prisťahovaleckých kontrol a na evidenciu obyvateľstva. Členské štáty pokračujú so zavádzaním integrovanejších a komplexnejších administratívnych systémov, ktoré využívajú moderné metódy IT a komunikácie. Nové systémy lepšie zodpovedajú metodickým a technickým požiadavkám Eurostatu na zber údajov. Členské štáty neustále informujú Eurostat o uskutočňovaných zmenách v administratívnych systémoch a žiadajú ho o radu a potvrdenie, či údaje spĺňajú požiadavky nariadenia.

V prípade štatistiky, ktorú upravuje článok 3, sa dosiahol väčší súlad a porovnateľnosť so zberom demografických údajov vďaka tomu, že s členskými štátmi sa dohodli rovnaké vymedzenia vekových skupín a členenia podľa veku, ako aj vymedzenia agregátov za EÚ pre prípad rozšírenia, ako to bolo v roku 2013 v súvislosti s pristúpením Chorvátska.

Údaje vyžadované na základe nariadenia by mali reagovať na meniace sa potreby používateľov, ale zároveň zohľadňovať aj kapacitu poskytovateľov údajov. To by mohlo viesť k budúcim návrhom na zmeny nariadenia umožňujúcim doplniť nové kategórie údajov alebo osobitné členenia a/alebo zrušiť požiadavky na údaje, ktoré sa považujú za menej užitočné. Komisia identifikovala oblasti, v ktorých chýbajú údaje, a vyriešila to inými metódami zberu údajov, ako napríklad džentlmenskými dohodami (ide napr. o zber údajov o osobách, ktoré žiadajú o azyl po prvýkrát, údajov o druhu návratu neregulárnych migrantov, údajov o povoleniach na pobyt v členení podľa veku a pohlavia a ďalej v kombinácii s inými členeniami). Ostatné zistené problémy, ako napr. členenie údajov o obyvateľstve v súlade s článkom 3 podľa občianstva jednotlivých krajín, ako aj vysťahovalectva/prisťahovalectva podľa jednotlivých predchádzajúcich/budúcich krajín pobytu nemožno riešiť v rámci dobrovoľných dohôd.

Z dlhodobejšieho hľadiska by nová úprava európskej štatistiky na základe sčítania na obdobie po roku 2021 s možnosťou prechodu na častejšiu štatistiku (ročnú) mohla viesť k lepšej dostupnosti údajov o rôznych aspektoch migrácie. Tento vývoj by okrem toho umožnil uspokojiť meniace sa a novovznikajúce potreby v oblasti štatistiky týkajúcej sa migrácie.

Komisia prijme v rámci projektu Európskej komisie REFIT (Program regulačnej vhodnosti a efektívnosti) opatrenia na zjednodušenie právnych predpisov EÚ a na zníženie regulačných nákladov, čím prispeje k jasnému, stabilnému a predvídateľnému regulačnému rámcu podporujúcemu rast a zamestnanosť. V súvislosti so štatistickým vykazovaním v existujúcich právnych predpisoch v oblasti obyvateľstva a migrácie (napr. v oblasti štatistiky o povoleniach na pobyt) sa zistilo niekoľko duplicít, ktoré by sa mohli odstrániť zjednodušením právnych predpisov.